**Danske Vandløb**

**afholder**

 **generalforsamling med forslag til**

**vedtægtsændringer**

**hos**

**Velas**.

 **Damsbovej 11, 5492 Vissenbjerg**

**onsdag d. 20. marts 2024 kl.13.00**

**Kl. 13.00: Indlæg ved Hans Ole Kristensen, Landboretskonsulent Agri Nord**

**Herefter: Generalforsamlingens dagsorden ifølge vedtægterne:**

* **Valg af dirigent.**
* **Valg af en stemmetæller fra hver region.**
* **Bestyrelsens beretning ved Helge Danneskiold-Samsøe, Steen Rasmussen og Lars Egedal**
* **Fremlæggelse af revideret regnskab til godkendelse ved Niels Møller**
* **Behandling af indkomne forslag herunder bestyrelsens forslag til ændrede vedtægter, se nederst på denne side.**
* **Fremlæggelse af budget ved Niels Møller.**
* **Regionsvis valg af bestyrelsesmedlem og suppleant.**
* **Valg af revisorer og suppleant**
* **Eventuelt og debat.**

**Kl. 13.30-13.45: Kaffepause**

**Kl. 13.45: Fortsættelse af generalforsamling**

**Bestyrelsen ønsker at ændre vedtægterne, som et led i en større omkostningstilpasning, udløst af bortfaldet af underskudsgarantien fra Landbrug og Fødevarer.**

**Hovedændringen er at bestyrelsen fremover skal bestå af 5 valgte medlemmer og 5 valgte suppleanter svarende til et bestyrelsesmedlem og en suppleant fra hver region. Desuden ønskes det at bestyrelsen får ret til at udvide antallet af medlemmer med to personer udpeget af de centrale landbrugsorganisationer.**

**På de følgende sider ses forslag til nye vedtægter.**

**Foreningens navn, formål og hjemsted**

§ 1

Foreningens navn er Danske Vandløb (herefter benævnt Foreningen)

§ 2

Foreningens formål er at sikre lodsejernes og grundejernes økonomiske og anvendelsesmæssige værdier i forbindelse med bl.a. regulering og vedligeholdelse af vandløb. Foreningen søger politisk indflydelse og arbejder ligeledes for miljømæssige tiltag i vandløbene.

§ 3

Foreningens hjemsted er København

**Medlemmer**

§ 4

Som medlem kan optages vandløbslav i Danmark, herunder pumpelag, digelag, grundejerforeninger, landbrugsforeninger og fritidshusejerforeninger. Det er også muligt at tegne medlemskab som enkeltperson (herefter benævnt medlemmer). Indmeldelse sker ved henvendelse til foreningens sekretariat.

Medmindre andet er fastsat betales ved indmeldelsen et års kontingent.

Indmeldelse kan afslås, hvis særlige grunde taler for det, og 2/3 af bestyrelsens medlemmer stemmer for afslaget. Ønsker den afviste stadig indmeldelse, skal afslaget prøves ved førstkommende ordinære generalforsamling.

Udmeldelse finder sted ved skriftlig henvendelse til foreningens sekretariat med tre måneders varsel til udgangen af et kalenderår.

**Medlemmers rettigheder og pligter**

§ 5

Medlemmerne er forpligtede til at overholde foreningens love, regler og formålsbestemmelse.

**Kontingent**

§ 6

Bestyrelsen fastsætter kontingentets størrelse for et kalenderår. Kontingentet betales senest ved udgangen af februar måned for indeværende år.

**Bestyrelsen**

§ 7

Bestyrelsens medlemmer skal være medlemmer af Danske Vandløb, jfr. § 4.

Bestyrelsens opgave er at fastlægge og fremme foreningens politik og strategi. Bestyrelsens opgave er desuden at varetage den daglige ledelse af foreningens drift.

Bestyrelsens medlemmer vælges for en 2-årig periode og halvdelen er på valg hvert år

Suppleanterne er på valg hvert år

Ved valg anvendes den danske regionsstruktur pr. 1. januar 2007, således er der her tale om 5 regioner.

Bestyrelsen består af 5 valgte medlemmer. Der vælges ét bestyrelsesmedlem og én suppleant fra hver region ved simpelt stemmeflertal på generalforsamlingen. Valget af disse foretages blandt hver regions medlemmer. Valgbare er foreningens medlemmer fra de respektive regioner.

Bestyrelsen har ret til at udvide antallet af medlemmer med 2 personer udpeget af de centrale landbrugsorganisationer.

Suppleanter kan deltage på bestyrelsesmøder.

Det påhviler bestyrelsen selv at konstituere sig med formand, næstformand, sekretær, kasserer blandt menige bestyrelsesmedlemmer eller suppleanter. Dog skal formand og næstformand være valgt i forskellige regioner.

Bestyrelsen fastsætter selv sin forretningsorden.

**Ordinær generalforsamling**

§ 8

Generalforsamlingen består af medlemskredsen og er foreningens øverste myndighed. Generalforsamlingen afholdes hvert år inden udgangen af marts.

Indkaldelse skal ske pr. brev eller mail med fire ugers varsel til medlemmerne. Bestyrelsen sørger for indkaldelsen.

Dagsorden for generalforsamlingen rummer som minimum følgende punkter:

1. Valg af dirigent
2. Valg af en stemmetæller fra hver region
3. Bestyrelsens beretning og debat om beretning
4. Fremlæggelse af revideret regnskab til godkendelse
5. Behandling af indkomne forslag
6. Fremlæggelse af budget
7. Regionsvis valg af bestyrelsesmedlem og suppleant
8. Valg af revisor og suppleant
9. Eventuelt

Beslutninger vedtages på generalforsamlingen ved almindelig stemmeflertal blandt de fremmødte (undtaget herfra er vedtægtsændringer og beslutninger om foreningens ophør) Hvert medlem har en stemme og der kan ikke stemmes ved fuldmagt.

Generalforsamlingen er beslutningsdygtig uden hensyn til de fremmødte medlemmers antal. Ingen kan afgive mere end én stemme.

Der kan begæres skriftlig afstemning, hvis blot et medlem ønsker dette.

Forslag til generalforsamlingen skal være formanden i hænde senest 1. februar. Kun skriftlige forslag, der kommer rettidigt, kan behandles på generalforsamlingen.

**Ekstraordinær generalforsamling**

§ 9

Såfremt halvdelen af foreningens medlemmer eller 2/3 af bestyrelsen ønsker det, skal der indkaldes til ekstraordinær generalforsamling. Indkaldelse skal ske pr. brev eller mail med fire ugers varsel til medlemmerne.

Det overlades til den siddende bestyrelse at udarbejde og udsende mødeindkaldelse og dagsorden. Bestyrelsen skal endvidere orientere om årsagen til den ekstraordinære indkaldelse.

Den ekstraordinære generalforsamling afholdes på samme måde som ordinære generalforsamlinger, jfr. § 8. Dog medtages kun relevante punkter på dagsordenen.

**Regnskab og formue**

§ 10

Foreningens regnskabs- og kontingentår følger det almindelige kalenderår.

Det påhviler kassereren at indkassere indtægter og betale de af bestyrelsen godkendte udgifter.

Senest 15. februar skal revisor have revideret regnskabet.

Foreningens formue skal anbringes på foreningens bankkonto.

**Tegning og hæftelse**

§ 11

Foreningen forpligtes af formanden eller næstformanden i forening med kassereren. I sager af væsentlig betydning – dispositioner over kr. 20.000 kroner - kan foreningen dog kun forpligtes af bestyrelsen.

Det påhviler ikke nogen af foreningens medlemmer at hæfte for påtagede forpligtelser. Dog finder de almindelige erstatnings- og foreningsretlige principper anvendelse.

**Vedtægtsændringer**

§ 12

Til ændring af disse vedtægter kræves vedtagelse på generalforsamling med minimum 2/3 af de afgivne stemmer.

**opløsning**

§ 13

Til opløsning af foreningen kræves vedtagelse på 2 på hinanden følgende generalforsamlinger, hvor minimum 2/3 af de stemmeberettigede stemmer for opløsning. De 2 generalforsamlinger skal afholdes med mindst 4 ugers interval.

Ved foreningens opløsning tilfalder formuen medlemmerne efter en forholdsmæssig fordeling, der afspejler bidragene fra de enkelte bidragydere.

**Stridigheder**

§ 14

Det påhviler bestyrelsen i mindelighed eller ved moderation at løse opståede stridigheder.

Kan stridigheder ikke løses i mindelighed, skal disse løses ved Københavns Byret, med mindre parterne bliver enige om, at sagen skal behandles i en anden retskreds. Ligeledes kan parterne ved enighed herom vælge at løse stridighederne ved voldgift.

**Eksklusion**

§ 15

Bestyrelsen kan ekskludere et medlem af foreningen hvis dette ikke opfylder forudsætningerne for medlemskab eller på anden måde handler til skade for foreningen. Minimum 2/3 af bestyrelsens medlemmer skal stemme for eksklusionen.

Eksklusionsbeslutningen kan appelleres til generalforsamlingen, der træffer den endelige beslutning. Stemmer minimum 2/3 af de stemmeberettigede på generalforsamlingen for eksklusion, står den ved magt. Appellen har ikke opsættende virkning på eksklusionen.

Vedtaget på foreningens generalforsamling den 20-3-2024